Ka‘ahumanu

Ka‘ahumanu (1768–1832) var dronning og regent av kongedømmet Hawaii og en av Kamehameha I's koner. Hun var kongens favorittkone og den som hadde mest politisk makt av konene hans. Hun fortsatte å utøve betydelig makt i kongeriket som statsminister under regimene til sine to første etterfølgere. Navnet Ka‘ahumanu kan oversettes som «fjærkledd mantel/kappe».  

 Barndom 
Ka'ahumanu ble født på Hawaii-øya Maui mellom 1768 og 1777. Hennes far, Keeaumoku Papaiahiahi, og mor, Namahana'i'Kaleleokalani, var høyt ansett i samfunnet. Moren var i slekt med kongen av Maui og faren var høvding fra Kona og rådgiver for kong Kamehameha I.  

Hennes søsken omfatter guvernør John Adams Kuakini av Hawaii, dronning Kalakua Kaheiheimalie, guvernør George Cox Kahekili Ke'eaumoku II av Maui og Lydia Namahana Pi'ia. 

 Dronningregent 
Da Ka‘ahumanus mann døde den 5. mai 1819 hevdet Ka'ahumanu at det var ett av den avdøde kongens ønsker at hun skulle få dele styringen over kongeriket Hawaii med deres 22 år gamle sønn Liholiho, som tok navnet Kamehameha II. Det parlamentariske organet på Hawaii aksepterte dette ønsket og opprettet stillingen som kuhina nui for henne. Stillingen er flere steder feilaktig oversatt til statsminister, men hun fungerte som medregent. Hun styrte med tittelen Queen Regent under regimene til både Kamehameha II og Kauikeaouli som overtok tronen som Kamehameha III. 

Ka'ahumanu var mange tiår forut for sin tid og sto i spissen for flere rettigheter kvinnene på Hawaii, men historikere har i ettertid bemerket at dette var til hennes egen fordel.

 Konvertering til kristendommen 

I april 1824 bekjentgjorde Ka'ahumanu offentlig at hun hadde konvertert til protestantismen. Hun oppmuntret også sine undersåtter til å bli døpt inn i denne troen. Ka`ahumanu ble døpt den 5. desember 1825 på stedet der Kawaiahao-kirken står i dag. Hun tok det kristne navnet Elizabeth, som hun føyde til etter Ka`ahumanu i sin offisielle signatur.I 1827 innførte hun et lovverk som var modellert etter den kristne etikk og verdier og de ti bud.  

Protestantiske misjonærer overbeviste Ka`ahumanu om at Den katolske kirken, som hadde etablert Cathedral of Our Lady of Peace i Honolulu, burde avskaffes fra øynasjonen. I 1831 beordret Ka'ahumanu katolske misjonærer til å forlate Hawaii, eller bli fengslet. Hun så katolisismen som en form for idoldyrkelse.

 Forbud mot hula-dansing 
I 1830 forbød Ka'ahumanu offentlig fremføring av den tradisjonelle hula-dansen. Enkelte av de protestantiske misjonærene hadde overbevist henne om at hula fremmet farlig gammel hedensk tro og feiret fysisk nytelse. Etter Ka'ahumanus død tok dansen seg opp igjen. I 1860-årene tilbød hemmelige hulaskoler opplæring i hula. Senere har dansen utviklet seg til turistunderholdning, uten den meningen som tidligere lå bak bevegelsene og sangen.

 Bånd til Amerika 
Den første traktaten mellom Kongeriket Hawaii og USA ble fremforhandlet i 1826 sammen med administrasjonen til den daværende amerikanske presidenten John Quincy Adams. Traktaten tok ansvar på vegne av innfødte Hawaiere som hadde gjeld til amerikanske handelsmenn og regjeringen betalte gjeldsregningene på 150.000 amerikanske dollar. Avtalen var også en frihandels-traktat som gjorde at amerikanerne hadde rett til å seile inn til Hawaii når som helst for å gjøre forretninger med kjøpmenn på Hawaii. Amerikanerne ble også gitt rett til å saksøke hawaiere i hawaiiske domstoler og være beskyttet av lovene på Hawaii hvis de ble gjort urett mot.

 Død 
Ka'ahumanu døde fredelig etter rundt tre ukers sykdom. Hun ble begravet ved Pohukaina ved ʻIolani Place og ble senere overført til Mauna ‘Ala, det kongelige mausoleet i Nuʻuanu-dalen.

 Referanser 

Kategori:Personer fra Maui County i Hawaii
Kategori:Fødsler i 1768
Kategori:Dødsfall i 1832
Kategori:Dronninger